Mikkel Damsgaard
Mikkel Damsgaard er en dansk fodboldspiller. Han spiller for den engelske Premier League-klub Brentford og for det danske landshold. Mikkel Damsgaard har spillet i alt 25 landskampe og scoret 4 mål for Danmark (pr. 19. juni 2023).
Mikkel Damsgaard startede sin fodboldkarriere i Jyllinge, hvor han spillede, indtil han blev opdaget af en talentspejder. Derefter skiftede han til FC Nordsjælland, hvor han i november 2017 i en alder af blot 17 år fik debut i Superligaen. I juli 2020 skiftede han til den italienske klub Sampdoria, hvor han nåede at spille 40 kampe og score 5 mål, inden han i august 2022 skrev kontrakt med Brentford.
Mikkel Damsgaard har spillet på flere ungdomslandshold og debuterede på A-landsholdet i november 2020 under Kasper Hjulmand. Den hurtige og teknisk begavede midtbanespiller fik stor succes under EM-slutrunden i 2021 (udskudt fra 2020 pga. coronapandemien), hvor han scorede mod Rusland i gruppespillet og direkte på frispark mod England i semifinalen. England vandt dog kampen 2-1 efter forlænget spilletid. Damsgaard deltog også i VM-slutrunden i 2022, hvor Danmark måtte forlade turneringen allerede efter gruppespillet.